VENDIM

Nr. 222, datë 23.10.2024

MBI FILLIMIN E PROCEDURËS LIDHUR ME KËRKESËN E SHOQËRISË “HYDROPOWERPLANT CONSTRUCTION” SHPK PËR MARRJEN E AUTORIZIMIT NGA ERE PËR TRANSFERIMIN (NËPËRMJET HIPOTEKIMIT) TË ASETEVE FIKSE TË SAJ

Në mbështetje të neneve 16 dhe 20, germa “a”, dhe 44 të ligjit nr. 43/2015, “Për sektorin e energjisë elektrike”, të ndryshuar; neneve 4, germat “a” dhe “b”, 6, 7 dhe 8 të “Rregullores së procedurave të transferimit të aseteve nga të licencuarit, miratuar me vendimin e Bordit të Entit Rregullator të Energjisë (ERE) nr. 119, datë 21.7.2016; nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE nr. 96, datë 17.6.2016; pikës 1.3 dhe pikës 1.6 të “Kushteve të licencës për prodhimin e energjisë elektrike”; Bordi i ERE-s, në mbledhjen e tij të datës 23.10.2024, mbasi shqyrtoi relacionin me nr. 2039/2 prot., datë 21.10.2024, të Drejtorisë së Licencimit dhe Autorizimeve “Mbi kërkesën e shoqërisë ‘Hydropowerplant Construction’ sh.p.k. për marrjen e autorizimit nga ERE për transferimin (nëpërmjet hipotekimit) të aseteve të paluajtshme të saj”,
konstatoi se:

- Shoqëria “Hydropowerplant Construction” sh.p.k. është licencuar në veprimtarinë e prodhimit të energjisë elektrike nga hidrocentralet “Hurdhas 1” (1.71 mw), “Hurdhas 2” (1.3 mw) dhe “Hurdhas 3” (1.2 mw), me kapacitet total të instaluar 4.21 mw, me vendimin e Bordit të ERE-s nr. 94, datë 6.10.2014, modifikuar kjo me vendimin nr. 28 datë 15.2.2017. Kjo shoqëri është licencuar, gjithashtu, dhe në veprimtarinë e tregtimit të energjisë elektrike me vendimin e Bordit të ERE-s nr. 102, datë 7.11.2014, modifikuar me vendimin nr. 29 datë 15.2.2017.

- Me shkresën e protokolluar në ERE me nr. 2039 prot., datë 4.10.2024, shoqëria ka paraqitur kërkesën për marrjen e miratimit nga ERE për transferimin e aseteve të luajtshme e të paluajtshme (nëpërmjet barrësimit/hipotekimit) të saj, për të garantuar përmbushjen e detyrimit ndaj palës kredidhënëse, Banka Amerikane e Investimeve sh.a.

- Në referencë të përcaktimeve të nenit 44, pika 2, të ligjit nr. 43/2015, “Për sektorin e energjisë elektrike”, të ndryshuar, dhe nenit 2, germa “a”, nenit 3, nenit 5, germa “j” dhe nenit 6 të “Rregullores së procedurave të transferimit të aseteve nga të licensuarit”, miratuar me vendimin e Bordit të ERE-s nr. 119, datë 21.7.2016, ERE miraton kërkesat e të licencuarave për transferimin e aseteve fikse (të paluajtshme) që i shërbejnë veprimtarisë së licencuar. Në këto rrethana, për sa vlerësohet në lidhje me kërkesën e shoqërisë, ERE do të shprehet vetëm për asetet fikse të shoqërisë, pasi asetet e luajtshme nuk janë objekt shqyrtimi i kësaj Rregulloreje.

- Nga shqyrtimi i aplikimit dhe në mbështetje të përcaktimeve të nenit 7 të “Rregullores së procedurave të transferimit të aseteve nga të licencuarit”, rezulton se shoqëria “Hydropowerplant Construction” sh.p.k., ka plotësuar dokumentacionin e kërkuar në nenin 7, për pikën 1, germat “a”, “b”, “c”, “f” dhe “g”; pikën 4 dhe pikën 6.

- Nga ky aplikim rezulton, gjithashtu, se nevojitet të plotësohet dokumentacioni në vijim: 

Neni 7

Pika 1

- Germa “d”: Shoqëria duhet të depozitojë dokumentacionin e kërkuar nga kjo pikë e Rregullores, në lidhje me kandidatin e propozuar (ABI Bank sh.a.) për transferimin e aseteve. 
- Germa “e”: Shoqëria duhet të informojë në lidhje me shlyerjen e kësaj kredie, si dhe garantimin e mbarëvajtjes së aktivitetit pas transferimit të aseteve.

- Germa “h”: Aplikuesi duhet të depozitojë në ERE marrëveshjen përkatëse, në lidhje me hipotekimin e aseteve për transferimin e të cilave kërkohet dhe miratimi ERE-s, ku të përshihet dhe të jetë pjesë përbërëse lista e detajuar e aseteve fikse, me vlerën individuale dhe totale.

- Germa “i”: Shoqëria duhet të depozitojë deklaratën përkatëse, siç kërkohet në këtë pikë të Rregullores.

- Germa “j”: Shoqëria duhet të informojë ERE-n, nëse ka pasur transferim të aseteve të kryera më herët.

- Pika 3: (Subjektet koncensionare të licencuara, të cilat aplikojnë për miratimin e transferimit të aseteve në ERE, duhet të shprehin në formë të shkruar në marrëveshjen e transferimit të aseteve, detyrimet me të cilat ngarkohen, për shkak të marrëveshjes së koncesionit në pjesët që transferojnë te përfituesi. Kjo përfshin edhe informimin e autoriteti shtetëror, në lidhje me qëllimin e transferimit të aseteve.). Në zbatim të kësaj pike të Rregullores nga shoqëria nuk është depozituar asnjë informacion/dokumentacion që informon autoritetin kontraktor. Megjithëse në kontratën e koncesionit nr. 2807 rep., nr. 371 kol., datë 1.9.2009, të formës BOT, nuk është shprehur qartë detyrimi për të marrë pëlqimin/autorizimin e autoritetit kontraktor, do t’i kërkohet shoqërisë që në zbatim të neneve 8.1 dhe 17.3 të kontratës së koncesionit dhe në zbatim të Rregullores, shoqëria të informojë/depozitojë në ERE, njoftimin/autorizimin e MIE-s.
Për gjithë sa më sipër, Bordi i ERE-s,

VENDOSI:
1. Të fillojë procedurën për shqyrtimin e kërkesës së shoqërisë “Hydropowerplant Construction” sh.p.k. për marrjen e autorizimit nga ERE për transferimin (nëpërmjet hipotekimit) të aseteve fikse të saj për të garantuar shlyerjen e detyrimeve ndaj palës kredidhënëse “Banka Amerikane e Investimeve” sh.a.

2. Drejtoria e Licencimit dhe Autorizimeve të njoftojë shoqërinë “Hydropowerplant Construction” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s. 
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

KRYETAR

 Petrit Ahmeti
2

